  Виталий Пронин Туннэ нуналлы элькунамы уло 678 фронтовикъёс – Быдӟым Вормонэз матэктэмъёс. Тодматскомы соос пӧлысь куд-огъёсыныз. Яков Артемьевич ВозмищевВордскиз 1925-тӥ арын Глаз ёросысь Жаба гуртын. 18 арессэ тырмытӥз гинэ, соку ик 4-тӥ Украинской фронтэ шедиз, рос-прос дышетскытэк но дасяськытэк, сапёр луиз. Но кема ожмаськыны ӧз кылды - пыдыз сӧсырмиз но демобилизовать каризы.Быдэс улонзэ со ужаз тракторист но шофёр луыса, туспуктэмез Данъян пул вылын ялан возиськиз.Улэ Глазов ёросысь Нюр гуртын.  Егор Егорович Волков Вордскиз 1925-тӥ арын Якшур-Бӧдья ёросысь Кыква гуртын. 18 арессэ тырмытӥз гинэ - соку ик оже басьтӥзы. Толло школьник Белорус фронтын зенитчик луиз. Вормонэз пумитаз Кёнигсбергын (али Калининград).Но дораз кематэк ӧз на берты - пияшез кельтӥзы армие. Озьы со, службазэ йылпумъяса, Якшур-Бӧдья палъёсы 1949-тӥ арын гинэ берытскиз ай. Нырысь трактористын ужаз. Нош собере нылпиосты трудлы дышетӥз.Улэ Вотка ёросысь Новый посёлокын.    Валентина Алексеевна Кузнецова Вордскиз 1921-тӥ арын Ува ёросысь Ошмес гуртын. Быдӟым ож кутскыку, педучилищеын дышетске вал, ӵош дышетскись эшъёсыныз дэмен мынӥзы военкоматэ фронтэ куриськыны. Но сое, мугорыз пичи шуыса, ӧз басьтэ. Кӧня ке пол военкоматэ ветлӥз но, 1942-тӥ арын сое басьтӥзы. Сюриз Северо-Западной фронтысь 34-тӥ армие автосанитарной ротае, сӧсырмемъёсты фронт мышкы нуллӥз.Ож бере В. Кузнецова дышетӥсь но воспитатель луыса ужаз.Улэ Уваын.  Фёдор Максимович Беляев Вордскиз Алнаш ёросысь Куашкам гуртын. 1943-тӥ арын армие кошкыкуз, солы 17 арес но ӧй вал.Белорус фронтын ожмаськиз, Москваысь Правительствоен связь возиз.  Телефон кабелен 18 килограммъем катушкаосты носилкаен нуллӥз.Тужгес секыт йӧтӥз, асьме армия Варшаваез басьтыку но Германиын Одер шур вамен выжыку. Фёдор трос эшъёссэ ыштӥз. Ож йылпумъяськем бере дораз бертыны ӧз лэзе - эшшо 5 но ӝыны арлы кельтӥзы на. Германиысь Потсдаме интыяськем штабын Москваен связь возиз. Бертыкуз со постлэн начальникез вал ини.Улэ Алнаш черкогур-тын. Пантелей Петрович Лекомцев Вордскиз 1925-тӥ арын Кез ёросысь Спира гуртын. 1943-тӥ арын армие басьтэмын вал. Чебаркульын дышетскиз танклы стрелок-наводчике. 1943-тӥ арын келямын Маньчжурие, собере - Забайкальее. Пыриськиз Япониен оже.Танкъёсыз трос пол  ӝуаллязы ке но, Пантелей Петрович верамъя, сӧсырмонлэсь но контузилэсь сое Инмар но эшъёсыз утизы.П. Лекомцев Кез палъёсаз бертӥз 1950-тӥ арын. Ужаз колхозын, Кез администрациын, коммунальной хозяйствоын, чугун сюрес вылын.Улэ Кезын. Зиновий Яковлевич ОпаринВордскиз 1926-тӥ арын Дэбес ёросысь Лесагуртын. 17 аресказ басьтӥзы армие. Нырысь лэзизы Челябинскысь лётной училищее, нош отысь - фронтэ. «Мон окопъёстӥ ӧй ветлы, Беларусь, Польша, Германия вадьсытӥ лобай», - шуэ Зиновий Яковлевич. Со пуштытъяз тушмон складъёсты, лобаз партизанъёс доры.З. Опарин дораз 1951-тӥ арын гинэ бертӥз. Выльысь мынӥз школае, йылпумъяз 10-тӥ классэз, нош бӧрысь - Ижысь гурт удысъя институтэз. Нырысь выриз партийной ужен. Собере Дэбесысь педучилищеын военной подготовкая дышетӥз.Улэ Дэбесын.    Нина Петровна Прокашева Вордскиз 1924-тӥ арын Балезиноын.1942-тӥ арын Нина Петровна зенитчикъёслэсь курсъёссэс йылпумъяз, нош 1943-тӥ арын сое Мурманск пала келяло. Егит нылэз 1945-тӥ арын июне ик демобилизовать каризы, но дораз ӧз лэзе - полкын ужаны куризы. Нина Петровна берытскиз Выль ар азьын гинэ. Балезино райпоын, пенсие потытозяз, ужаз. Огъя стажез 40 ар люкаськиз.Улэ Балезиноын.    Дасяз Елена Рябина  